IMISLab/GreekWikipedia huggingface dataset:
Μπακουριάνι

Το Μπακουριάνι (γεωργιανά: ბაკურიანი) είναι ένα χιονοδρομικό κέντρο στην περιοχή Μπορζόμι της Γεωργίας. Βρίσκεται στη βόρεια πλαγιά της οροσειράς Τριαλέτι και σε υψόμετρο 1.700 μέτρων πάνω από την επιφάνεια της θάλασσας.

 Η ευρύτερη περιοχή γύρω από το Μπακουριάνι καλύπτεται από δάση κωνοφόρων (τα οποία αποτελούνται κατά κύριο λόγο από έλατα). Το θέρετρο βρίσκεται σε απόσταση 30 χιλιομέτρων από το Μπορζόμι και, πιο συγκεκριμένα, στο λεγόμενο κοίλωμα / καλντέρα του Μπακουριάνι. Το θέρετρο συνδέεται με το Μπορζόμι με ηλεκτρικό σιδηρόδρομο στενού εύρους. Η σημερινή περιοχή της πόλης έχει στιστεί από ροές λάβας που προήλθαν από το κοντινό ηφαίστειο Μουκέρα. Το χιονοδρομικό κέντρο του θερέτρου χωρίζεται σε δύο μέρη, τα οποία είναι διακριτά μεταξύ τους: το Ντιντβέλι και το Κόχτα ή, αλλιώς, Κόχτα-Μιτάρμπι. Το όρος Κόχτα παρέχει το μέγιστο υψόμετρο για σκι, το οποίο φτάνει τα 2.269 μέτρα, ενώ το ψηλότερο λιφτ που βρίσκεται στο Ντιντβέλι φτάνει τα 2.702 μέτρα. Η πρώτη χιονοδρομική βάση λειτούργησε για πρώτη φορά το 1932. Από το Μπακουριάνι μέχρι το βουνό Κοχταγόρι (1,3 χιλιόμετρα) και το πέρασμα Τσχρατσκάρο (3,5 χιλιόμετρα) υπάρχουν διάφορα σκι λιφτ, καθώς και χιονοδρομικές ράμπες. Στις χιονοδρομικές διαδρομές του Ντιντβέλι πραγματοποιούνται τεχνητές χιονοπτώσεις. Το κλίμα του Μπακουριάνι κυμαίνεται από υγρό θαλάσσιο σε σχετικά υγρό ηπειρωτικό. Οι χειμώνες είναι κρύοι και χαρακτηρίζονται από έντονες χιονοπτώσεις, ενώ τα καλοκαίρια είναι εκτενή και ζεστά. Η μέση ετήσια θερμοκρασία της πόλης είναι 4,3 βαθμοί Κελσίου, ενώ η μέση θερμοκρασία τον μήνα Ιανουάριο είναι -7,3 βαθμοί Κελσίου και η μέση θερμοκρασία κατά τον μήνα Αύγουστο είναι 15 βαθμοί Κελσίου. Οι ετήσιες βροχοπτώσεις είναι στα 634 χιλιοστά, ενώ το ύψος του χιονιού από τον Δεκέμβριο έως τον Μάρτιο είναι 64 εκατοστά. Στο Μπακουριάνι, βρίσκεται επίσης ο Βοτανικός Κήπος της Γεωργιανής Εθνικής Ακαδημίας Επιστημών. Ο σιδηρόδρομος Μπορζόμι-Μπακουριάνι "Κουκούσκα" καλύπτει μια έκταση γης μήκους 37 χιλιομέτρων. Λίγα χιλιόμετρα στα νότια του Μπακουριάνι βρίσκεται ο αγωγός Μπακού-Τιφλίδας-Τσεϊχάν. Το Μπακουριάνι ήταν η πατρίδα του αθλητή λουτζ Νόνταρ Κουμαριτασβίλι, ο οποίος έχασε τη ζωή του κατά τη διάρκεια της προπόνησης την πρώτη ημέρα των Χειμερινών Ολυμπιακών Αγώνων του 2010 στο Βανκούβερ στη Μπρίτις Κολόμπια του Καναδά. Ο Κουμαριτασβίλι έζησε στο Μπακουριάνι για μεγάλο μέρος της ζωής του και ο δρόμος στον οποίο έμενε ονομάστηκε προς τιμήν του μετά τον θάνατό του. Ο σημαιοφόρος αθλητής της Γεωργίας κατά την τελετή έναρξης των αγώνων, ο αλπικός σκιέρ Ιάσων Αμπραμασβίλι, διαμένει επίσης στην περιοχή. Παρ' όλο που είχε σκεφθεί να αποσυρθεί, τελικά αποφάσισε να αγωνιστεί για να τιμήσει τη μνήμη του Κουμαριτασβίλι. Σάμτσχε-Τζαβακέτι www.bakuriani.ge
Χε (Γεωργιανό γράμμα)

Το Χε ή Έι (ασομταβρούλι Ⴡ, νουσκούρι ⴡ, μχεντρούλι ჱ) είναι το 8ο γράμμα των τριών γεωργιανών αλφαβήτων.Στο γεωργιανό σύστημα αρίθμησης έχει αξία 8, τώρα απαρχαιωμένο στηνγεωργιανή γλώσσα.

 Κατεύθυνση της γραφής: Ασομταβρούλι: από αριστερά, δεξιά και κάτω. Νουσκούρι: από αριστερά, δεξιά και κάτω. Μχεντρούλι: από αριστερά, δεξιά και κάτω. Χε (γράμμα) Mchedlidze, T. (1) The restored Georgian alphabet, Fulda, Germany, 2013 Mchedlidze, T. (2) The Georgian script; Dictionary and guide, Fulda, Germany, 2013 Machavariani, E. Georgian manuscripts, Tbilisi, 2011 The Unicode Standard, Version 6.3, (1) Georgian, 1991-2013 The Unicode Standard, Version 6.3, (2) Georgian Supplement, 1991-2013
Σίταινα Αρκαδίας

Η Σίταινα είναι ένα ορεινό χωριό του νομού Αρκαδίας, χτισμένο αμφιθεατρικά στις πλαγιές του Πάρνωνα σε υψόμετρο 700 μ., κοντά στην ψηλότερη κορυφή του, τη Μεγάλη Τούρλα (1934 μ.). Το χωριό βρίσκεται σε απόσταση 24 χλμ. από το Άστρος. Η Σίταινα υπάγεται διοικητικά στον Δήμο Βόρειας Κυνουρίας. Η Σίταινα είναι ένα Τσακωνοχώρι στο οποίο, μαζί με τα κοντινά χωριά Πραστός και Καστάνιτσα, ομιλείται ακόμα η Τσακωνική διάλεκτος από τους γηραιότερους.

 Η Σίταινα, αναφέρεται για πρώτη φορά στο Χρονικό της Αλώσεως του Γεωργίου Σφραντζή, με την ονομασία Σίτανα. Η ονομασία «Σίταινα», είναι σλαβική και σημαίνει τέλμα, βάλτος. Τα επόμενα χρόνια, αναφέρεται σε διάφορα έγγραφα της Τουρκοκρατίας και της Ενετοκρατίας. Κατά τα προεπαναστατικά χρόνια, στην Σίταινα γεννιέται ο γνωστός κλέφτης και πρωτοπαλίκαρο του Καπετάν Ζαχαριά, Δημήτριος Καλιοντζής. Σημαντική ήταν η προσφορά του χωριού και κατά τη διάρκεια της Επανάστασης του 1821, καθώς 150 Σιταινιώτες, εντάχθηκαν σε διάφορα σώματα, με μεγάλη επιτυχία. Το 1826 ο Ιμπραήμ Πασάς κατέστρεψε ολοσχερώς το χωριό, όπως και όλα τα άλλα χωριά της Κυνουρίας. Σύμφωνα με την παράδοση οι κάτοικοι του χωριού κατέφυγαν στο σπήλαιο της Ζαγγόλης. Τα επόμενα χρόνια η Σίταινα αποτέλεσε έδρα της Κοινότητας Σιταίνης. Το χωριό είναι γεμάτα με έλατα και διάφορα δέντρα, ενώ, όπως και τα άλλα Τσακωνοχώρια, έχει πολλά αρχοντικά - πυργόσπιτα, δείγματα της Τσακώνικης αρχιτεκτονικής. Η Σίταινα έχει δύο εκκλησίες: τους Ταξιάρχες και τον Άγιο Ιωάννη Θεολόγο. Κοντά στην κορυφή του Πάρνωνα, υπάρχει το εκκλησάκι του Προφήτη Ηλία. Κοντά στο χωριό υπάρχει η οχυρωμένη εκκλησία της Παναγίας Ζαγγόλης, την οποία αναφέρει ο περιηγητής Ουίλιαμ Μάρτιν Ληκ το 1805. Σε αυτό το σπήλαιο κατέφυγαν οι κάτοικοι της Σίταινας, μετά την καταστροφή του από τον Ιμπραήμ. Σε κοντινή απόσταση βρίσκονται τα φαράγγια του Λούλουγγα, της Κουτουπούς, της Ζαρμπάνιτσας και της Μαζιάς, στα οποία πραγματοποιείται πεζοπορία και ορειβασίας. Κοντά στην Σίταινα βρίσκονται τα χωριά Πραστός, Καστάνιτσα Αρκαδίας, Πλάτανος Αρκαδίας κ.ά. Τσάκωνες Τσακωνική διάλεκτος Τσακώνικη ενδυμασία Πέτρος Σαραντάκης, Αρκαδία: Οι Ακροπόλεις, τα Κάστρα & οι Πύργοι της, εκδόσεις Οιάτης, Αθήνα 2006 Χρονικά των Τσακώνων - Αρχείο Τσακωνιάς, Λεωνίδιο, Τόμος 5ος, Αθήνα 1980
Φωτογραφικός φακός

Οι φωτογραφικοί φακοί ανάλογα με την εστιακή απόσταση που έχουν, χωρίζονται σε τρεις κατηγορίες: α) ευρυγώνιους φακούς, β) κανονικούς (normal) φακούς και γ) τους τηλεφακούς ή φακούς μεγάλης εστιακής αποστάσεως.

 Οι ευρυγώνιοι φωτογραφικοί φακοί έχουν οπτική γωνία έως 60° και κατηγοριοποιούνται και αυτοί σε τρεις κατηγορίες, τους “fisheye”, τους υπερευρυγώνιους και τους απλούς ευρυγώνιους. Οι “fisheye” φωτογραφικοί φακοί καλύπτουν γωνία 180° και μεγαλύτερη, ενώ η παραμόρφωση που δημιουργούν είναι υπερβολική. Οι υπερευρυγώνιοι φωτογραφικοί φακοί έχουν οπτική γωνία από 100° έως και 85° περίπου, η παραμόρφωση που προκαλούν ελέγχεται ευκολότερα σε σχέση με τους “fisheye”. Οι ευρυγώνιοι φωτογραφικοί φακοί έχουν οπτική γωνία από 90° έως και 60° κατά προσέγγιση, η παραμόρφωση τους είναι μικρή και προσεγγίζουν τους κανονικούς (normal) φακούς. Οι κανονικοί (normal) φακοί έχουν οπτική γωνία από 55° μέχρι και 35° κατά προσέγγιση. Οι φακοί αυτοί είναι οι πλέον συνηθισμένοι και είναι ιδιαίτερα χρήσιμοι για γενικές φωτογραφίες και φωτογραφίες κάτω από χαμηλό φωτισμό καθώς έχουν μεγάλο διάφραγμα. Οι τηλεφακοί ή φακοί μεγάλης εστιακής αποστάσεως έχουν οπτική γωνία από 40° μέχρι και 1°. Λόγω του πολύ μικρού βάθους πεδίου που διαθέτουν αυτού του είδους οι φακοί, ο κίνδυνος να βγει “κουνημένη” η φωτογραφία είναι μεγάλος και γι' αυτό συνήθως χρησιμοποιούμε τρίποδο στην φωτογράφιση. Φωτογραφία, Πλάτων Ριβέλλης, σελ. 133, Εκδόσεις Φωτοχώρος - Φωτογραφικός, Αθήνα 1991 Το Βιβλίο του Φωτογράφου, John Hedgecoe, σελ 30, Εκδόσεις Μωρεσόπουλος/Φωτογραφία Fotomontaz - Τα διάφορα είδη φωτογραφικών φακών
Εκλογές στην Παπούα Νέα Γουινέα

Εκλογές διεξάγονται στην Παπούα Νέα Γουινέα ανά 5 χρόνια (τακτικά). Το Εθνικό Κοινοβούλιο αριθμεί 111 αιρετά μέλη, που εκλέγονται για πενταετή θητεία σε μονοεδρικές περιφέρειες.Στη χώρα λειτουργεί πολυκομματικό σύστημα, με μεγάλο αριθμό από πολιτικά κόμματα και συχνές είναι οι κυβερνήσεις συνεργασίας.

 Οι τελευταίες γενικές εκλογές έγιναν τον Ιούλιο του 2022. Προτού ανακηρυχθεί ανεξάρτητη η χώρα από την Αυστραλία, το 1975, εκλογές έγιναν το 1951, 1961, 1964, 1968 και το 1972. Οι πρώτες γενικές εκλογές από την εποχή της ανεξαρτησίας διεξήχθησαν από τις 18 Ιουνίου ως τις 9 Ιουλίου 1977. Κέρδισε το Κόμμα Πανγκού, με 40 από τις συνολικά 109 έδρες, με τη συμμετοχή να διαμορφώνεται στο 60,3%. Στο κοινοβούλιο εξελέγησαν και 3 γυναίκες, από τις συνολικά 10 που κατήλθαν ως υποψήφιες. Το 1982 στο διήμερο 5-6 Ιουνίου, έγιναν βουλευτικές εκλογές, με αποτέλεσμα τη νίκη για το Κόμμα Πανγκού, το οποίο κατέλαβε τις 61 από τις συνολικά 109 έδρες, με συμμετοχή 52%. Συνολικά έλαβαν μέρος 17 γυναίκες στις εκλογές ως υποψήφιοι. Μόνο μία, η Ναχάου Ρούνεϊ, κατάφερε να εκλεγεί. Με τη συμμετοχή 18 γυναικών υποψηφίων, διεξήχθησαν οι βουλευτικές εκλογές του 1987 (13 Ιουνίου - 4 Ιουλίου). Το αποτέλεσμα ήταν η νίκη για το Κόμμα Πανγκού, κερδίζοντας τις 27 από τις συνολικά 109 έδρες. Η προσέλευση ήταν 76%. Καμία γυναίκα δεν εξελέγη βουλευτής για πρώτη φορά στην πολιτική ιστορία της χώρας. Με συμμετοχή 81,2% έγιναν εκλογές στο διάστημα από τις 13 ως τις 27 Ιουνίου 1992. To Κόμμα Πανγκού κέρδισε τις 22 από τις συνολικά 109 έδρες. Το 1997 έγιναν εκλογές στις 14 - 28 Ιουνίου 1997. Το αποτέλεσμα ήταν νίκη για το Λαϊκό Προοδευτικό Κόμμα, το οποίο κέρδισε τις 16 από τις συνολικά 109 έδρες, παρότι έλαβε λιγότερες ψήφους από το Κόμμα Εθνικού Συνασπισμού. Η προσέλευση των ψηφοφόρων ήταν 66%. Στις γενικές εκλογές του 2002, που διενεργήθηκαν στο διάστημα από τις 15 ως τις 29 Ιουνίου, το Κόμμα Εθνικού Συνασπισμού του Μάικλ Σομάρε κέρδισε τις περισσότερες έδρες, και ο Σομάρε έγινε πρωθυπουργός. Οι γενικές εκλογές του 2007 έγιναν από τις 30 Ιουνίου 2007 ως τις 14 Ιουλίου 2007.
Έβα Σέκελι

Η Έβα Σέκελι (ουγγρικά: Éva Székely) (3 Απριλίου 1927 - 29 Φεβρουαρίου 2020) ήταν Ουγγαρέζα κολυμβήτρια. Κέρδισε το χρυσό μετάλλιο στους Θερινούς Ολυμπιακούς Αγώνες του 1952 στο Ελσίνκι και το ασημένιο μετάλλιο στους Θερινούς Ολυμπιακούς Αγώνες του 1956, έθεσε έξι παγκόσμια ρεκόρ και κέρδισε 44 εθνικούς τίτλους. Κατέχει το πρώτο παγκόσμιο ρεκόρ στη μικτή ατομική 400 μέτρων το 1953.

 Η Σέκελι γεννήθηκε στη Βουδαπέστη της Ουγγαρίας.Το 1941, η Σέκελι κατέγραψε ένα εθνικό ρεκόρ ταχύτητας, αν και της είχε δοθεί τελευταία στιγμή η δυνατότητα να ξεκινήσει επειδή ήταν Εβραία. Ως παιδί, αγωνίστηκε για μια τοπική ομάδα κολύμβησης. Το 1941, σε ηλικία 14 ετών, εκδιώχθηκε από την ομάδα επειδή ήταν Εβραία. Αποκλείστηκε από τις διοργανώσεις για τα επόμενα τέσσερα χρόνια και επέζησε από το Ολοκαύτωμα εν μέρει επειδή ήταν διάσημη κολυμβήτρια. Προς το τέλος του Β΄ Παγκοσμίου Πολέμου, ζούσε με 41 άτομα σε ένα πολυσύχναστο «σπίτι-κρυψώνα» δύο δωματίων στη Βουδαπέστη που διευθυνόταν από τους Ελβετούς και για να διατηρηθεί σε φόρμα, έτρεχε κάθε μέρα πάνω-κάτω 100 φορές τα σκαλοπάτια πέντε ορόφων.Στο τέλος του Β΄ Παγκοσμίου Πολέμου γνώρισε τον σύζυγό της, Ντέζο Γκιάρματι, από τον οποίο αργότερα χώρισε και ο οποίος πέθανε πριν από αυτή το 2013, ο οποίος ήταν τρεις φορές Ολυμπιονίκης στην υδατοσφαίριση (1952, 1956 και 1964). Η κόρη της, Άντρεα Γκιάρματι, η οποία γεννήθηκε το 1954, ήταν κολυμβήτρια ύπτιου και πεταλούδας, η οποία κέρδισε δύο μετάλλια στους Θερινούς Ολυμπιακούς Αγώνες του 1972 στο Μόναχο. Μετά την Ουγγρική Επανάσταση του 1956 η οικογένεια αυτομόλησε στις Ηνωμένες Πολιτείες αλλά δεν έμεινε εκεί, καθώς επέστρεψαν στην Ουγγαρία για να φροντίσουν τους γονείς της Σέκελι. Κέρδισε τρία χρυσά μετάλλια στην Πανεπιστημιάδα του 1947. Κέρδισε πέντε χρυσά μετάλλια στην Πανεπιστημιάδα του 1951. Κέρδισε το χρυσό μετάλλιο στα 200 μέτρα ύπτιο (θέτοντας νέο Ολυμπιακό ρεκόρ) στους Θερινούς Ολυμπιακούς Αγώνες του 1952 στο Ελσίνκι και το ασημένιο μετάλλιο στους Θερινούς Ολυμπιακούς Αγώνες του 1956 στη Μελβούρνη. Έθεσε επίσης έξι παγκόσμια ρεκόρ και κέρδισε 44 εθνικούς τίτλους. Κατέχει το πρώτο παγκόσμιο ρεκόρ στο ατομικό μικτό 400 μέτρων, το 1953.Μετά την απόσυρσή της από τις διοργανώσεις, η Σέκελι εργάστηκε ως φαρμακοποιός και προπονητής κολύμβησης, όπου μεταξύ άλλων προπονούσε την κόρη της.Το 1976 εντάχθηκε στο Διεθνές Hall of Fame Κολύμβησης. Ονομάστηκε ως ένας από τους Αθλητές του Έθνους της Ουγγαρίας το 2004 και έλαβε το βραβείο Prima Primissima το 2011. Επίσης εισήχθη στο Διεθνές Hall of Fame Εβραϊκού Αθλητισμού. Η Σέκελι πέθανε στις 29 Φεβρουαρίου 2020 στη Βουδαπέστη σε ηλικία 92 ετών, πέντε εβδομάδες πριν από τα 93α γενέθλιά της. Έγραψε τρία βιβλία, ένα από τα οποία μεταφράστηκε σε άλλες γλώσσες: Μόνο οι νικητές επιτρέπεται να κλαίνε! (Sírni csak a győztesnek szabad!) Βουδαπέστη, 1981, εκδόσεις Magvető Ήρθα, είδα, έχασα; (Jöttem, láttam… Vesztettem?) Βουδαπέστη, 1986, εκδόσεις Magvető Κολύμβησα/Επέζησα (Megúsztam) Βουδαπέστη, 1989, εκδόσεις Sport «Έβα Σέκελι, Επιζούσα του εβραϊκού Ολοκαυτώματος. Γλώσσα συνέντευξης: ουγγρικά (βίντεο)» Αρχειοθετήθηκε 2020-03-10 στο Wayback Machine. Eva Szekely στη Διεθνή Ολυμπιακή Επιτροπή
Πάτι Ντίας

Η Πάτι Ντίας (Mara Patricia Díaz Sánchez, 17 Μαρτίου 1974 -) είναι Μεξικανή ηθοποιός και μοντέλο. Γεννήθηκε το 1974 στο Σαν Λουίς Ρίο Κολοράδο της πολιτείας Σονόρα. Σε νεαρή ηλικία ξεκίνησε να εργάζεται σαν μοντέλο και το 1995 έκανε το ντεμπούτο της στην τηλενουβέλα La Dueña. Υπήρξε παντρεμένη με τον επιχειρηματία Γκιγιέρμο Πένια και μαζί απέκτησαν ένα γιο, τον Γκιγιέρμο Πένια Ντίας.

 La Dueña - 1995, ως Μπλανκίτα Λόπεζ Luz Clarita - 1996/97, ως Νατάλια Mujer, casos de la vida real - 1996/03, ως (σειρά, γκεστ εμφάνιση) La usurpadora - 1998, ως Λαλίτα Πέρες Gotita de amor - 1998, ως Λορένα Rosalinda - 1999, ως Κλάρα "Κλαρίτα" Μαρτίνες Ramona - 2000, ως Κάρμεν Carita de Ángel - 2000/01, ως Αδελφή Κλεμεντίνα Salomé - 2001/02, ως Μάρτα Rubí - 2004, ως Κριστίνα Πέρες Οτσόα χηρ. ντε Μαρτίνες/ντε Ριβέρα Barrera de Amor - 2005/06, ως Νούρια ντε Ρομέρο La Fea más Bella - 2006/07, ως Γραμματέας (γκεστ εμφάνιση) Mundo de Fieras - 2006/07, ως Μπελέν S.O.S.: Sexo y otros secretos - 2007, ως Μάρσια (σειρά, γκεστ εμφάνιση) En nombre del amor - 2008/09, ως Νατάλια Ουγάρτε ντε Ιπαραγκίρρε Los Exitosos Pérez - 2009/10, ως Αμάντα Ολιβέρα La que no podía amar - 2011/12, ως Μακάρια ντε Ερνάντες Qué bonito amor - 2012/13, ως Μίρνα Ρεινόσο Los fabulosos 7 - 2013, ως Κλάουδια (ταινία) Prax: un niño especial - 2014, ως Σίλβια (ταινία) Como dice el dicho - 2014/15, ως Ελένα/Μίρνα (σειρά, γκεστ εμφάνιση) Lo imperdonable - 2015, ως Ρειμούντα Άλβαρες ντε Αρόγιο Por siempre Joan Sebastian - 2016, ως Οφέλια ντε Φιγκερόα (Μίνι-σειρά) Mi adorable maldición - 2017, ως Μπριχίδα Σάντσεζ Ροδρίγκες χηρ. ντε Τζόνσον ντε Αλμάδα Por amar sin ley - 2018, ως Σάρα Ερνάντες (γκεστ εμφάνιση) Soltero con hijas - 2019, ως Λεόνα Λεντέχα Πάτι Ντίας στην IMDb Πάτι Ντίας, επίσημος λογαριασμός στο Facebook. Πάτι Ντίας, επίσημος λογαριασμός στο Twitter. Paty Diaz em Alma Latina
Αεροδρόμιο του Άνγκλεσι

Το Αεροδρόμιο του Άνγκλεσι (ουαλικά: Maes Awyr Môn) (IATA: Vly, ICAO: EGOV) είναι δημόσιο αεροδρόμιο της κομητείας του Άνγκλεσι, που βρίσκεται στο Λάνφερ-ιν-Νομπλ. Η έναρξη της λειτουργίας του έγινε το 2007, έτος ολοκλήρωσης του τερματικού σταθμού του αεροδρομίου, που κόστισε £1.000.000.

 Πηγή: UK Civil Aviation Authority 2008 Αρχειοθετήθηκε 2012-09-10 στο Wayback Machine. 2009 Αρχειοθετήθηκε 2012-09-28 στο Wayback Machine. 2010 Αρχειοθετήθηκε 2014-08-09 στο Wayback Machine. 2011 Αρχειοθετήθηκε 2012-10-25 στο Wayback Machine.2012 Αρχειοθετήθηκε 2014-03-21 στο Wayback Machine.2013 Αρχειοθετήθηκε 2014-03-14 στο Wayback Machine. 2014 Αρχειοθετήθηκε 2015-07-04 στο Wayback Machine.
Νουρί αλ Μαλίκι

Ο Νουρί αλ Μαλίκι (1950-) (αραβικά: نوري كامل محمّد حسن المالكي) είναι Ιρακινός πολιτικός. Σιίτης Μουσουλμάνος στο θρήσκευμα, έγινε πρωθυπουργός του Ιράκ το Μάιο του 2006 μέχρι τον Σεπτέμβριο του 2014.

 Γεννήθηκε στις 20 Ιουνίου του 1950 στην Al Hindiyah, στο νότιο Ιράκ, και το 1980 καταδικάστηκε σε θάνατο από το καθεστώς του Σαντάμ Χουσεΐν. Έπειτα έζησε εξόριστος στο Ιράν και τη Συρία και πολέμησε τον Σαντάμ από άλλες χώρες. Μετά την πτώση του τελευταίου επέστρεψε στη χώρα του και εξελέγη στην προσωρινή Εθνοσυνέλευση, τον Ιανουάριο του 2005. Στις 22 Απριλίου του 2006, ο αλ Μαλίκι έλαβε εντολή σχηματισμού κυβέρνησης από τον Τζαλάλ Ταλαμπανί. Προέρχεται από το κόμμα Ντάα και διορίστηκε διάδοχος του Ιμπραχίμ αλ-Τζααφάρι. Το υπουργικό του συμβούλιο εγκρίθηκε και ανέλαβε καθήκοντα στις 20 Μαΐου του 2006. Στις εκλογές του 2010, οι οποίες διεξήχθησαν το Μάρτιο, ο Συνασπισμός του Κράτους Δικαίου, του αλ Μαλίκι, κατέλαβε τη 2η θέση, με 89 έδρες. Οι εκλογές ήταν αμφιλεγόμενες. Προφίλ του πολιτικού στο BBC.
Firewire

Το FireWire, επίσης γνωστό ως i.Link (όνομα της Sony), είναι σειριακός δίαυλος για ψηφιακό ήχο/ψηφιακό βίντεο, προσφέροντας υψηλής ταχύτητας και πραγματικού χρόνου υπηρεσίες . Το FireWire έχει αντικαταστήσει το παράλληλο SCSI σε πολλές εφαρμογές, λόγω των χαμηλότερων δαπανών υλοποίησης και της απλούστερης καλωδίωσής του. Το FireWire είναι επίσης διαθέσιμο σε ασύρματες, οπτικών ινών και ομοαξονικές εκδόσεις με χρήση ισόχρονων πρωτοκόλλων. Σχεδόν όλες οι σύγχρονες ψηφιακές βιντεοκάμερες έχουν FireWire από το 1995. Σε πολλές περιπτώσεις είναι ενσωματωμένο στις μητρικές πλακέτες των προσωπικών ή φορητών υπολογιστών.

 Το FireWire είναι η εμπορική ονομασία της Apple για τον σειριακό δίαυλο υψηλής ταχύτητας IEEE 1394. Εφευρέθηκε από την Apple και αναπτύχθηκε από την ομάδα εργασίας IEEE 1394. Η ανάπτυξη από την Apple ολοκληρώθηκε το 1995. Το FireWire χρησιμοποιείται συνήθως για τη σύνδεση αποθηκευτικών συσκευών και βιντεοκαμερών DV. Χρησιμοποιείται αντί του κοινού USB λόγω της γρηγορότερης ταχύτητάς του. Το ΙΕΕΕ 1394a και 1394b υποστηρίζεται από τα λειτουργικά συστήματα FreeBSD, Linux, Apple Mac OS 8.6 έως 9 και Mac OS X. Το λειτουργικό σύστημα Microsoft Windows XP υποστηρίζει το 1394a και 1394b αλλά έως και το Service Pack 2 κάθε συσκευή που συνδέεται στο FireWire τρέχει μόνο με 100Mbit/δευτερόλεπτο. Ένα διορθωτικό πρόγραμμα που είναι διαθέσιμο από την Microsoft επιτρέπει στις ανάλογες συσκευές να τρέχουν με ταχύτητες 400Mbit και 800Mbit. Το λειτουργικό σύστημα Microsoft Windows Vista υποστηρίζει μόνο το 1394a, ενώ υποστήριξη για το 1394b θα προστεθεί μέσω μελλοντικού Service Pack.
Ιβάν Αλεξάντροβιτς Μπαγκρατιόν

Ο Ιβάν Αλεξάντροβιτς Μπαγκρατιόν (1730 – 1795), γεννημένος Ιβάνε Μπαγκρατιόνι γεωργιανά: ივანე ბაგრატიონი, ήταν Γεωργιανός βασιλικός πρίγκιπας μπατονισβίλι τού Οίκου Μπαγκρατιόνι, από τον κλάδο Μουχράνι. Ο πρίγκιπας Ιβάν ήταν δεύτερος ταγματάρχης τού ρωσικού στρατού, αν και δεν γνώριζε τη ρωσική γλώσσα και αποσύρθηκε πολύ νωρίς. Υπηρέτησε στο φρούριο Kιζλυάρ.

 Γεννήθηκε στο Ιράν και ήταν γιος τού πρίγκιπα Αλέξανδρου (Ισάκ Μπεγκ) τού Κάρτλι. Ο πατέρας του μετακόμισε στη Ρωσία το 1757 και προήχθη σε αντισυνταγματάρχη τού ρωσικού αυτοκρατορικού στρατού. Ο αδελφός του Κύριλλος ήταν στρατηγός τού ρωσικού στρατού και μέλος της Γερουσίας της Κυβέρνησης. Το ταφικό μνημείο τού πρίγκιπα Ιβάν βρίσκεται στην εκκλησία Βσεσβυάτσκογιε (Храм Всех Святых во Всехсвятском) στη Μόσχα. Το μνημείο τοποθετήθηκε στον τάφο του, προσωπικά από τον γιο του στρατηγό και πρίγκιπα Πιότρ Μπαγκρατιόν. Το μνημείο είναι μία επιμήκης πυραμίδα σε υψηλό βάθρο. Το μνημείο τού πρίγκιπα Ιβάν άλλαξε θέση επανειλημμένα: τώρα βρίσκεται στα βόρεια τού ναού, κοντά στο μνημείο της «Συμφιλίωσης των Λαών». Η επιτύμβια στήλη τού Iβάν Μπαγκρατιόν αναφέρεται στην "ιστορία των μνημείων" και είναι ομοσπονδιακής σημασίας. Νυμφεύτηκε μία γυναίκα, ευγενή της Γεωργίας και απέκτησε τους πρίγκιπες: Πιότρ (1765–1812), στρατηγός του Ρωσικού Στρατού. Aλέξανδρος (1771-1820), Ρομάν (1778–1834), στρατηγός του Ρωσικού Στρατού. Петр Долгоруков - "Россииская родословная книга" - ч. II - СПб 1855 - стр.5-14 Генерал Багратион. Жизнь и война Анисимов, Евгений Елена Лебедева. Храм Всех Святых в селе Всехсвятском. Православие.Ru Памятники архитектуры Москвы. Окрестности старой Москвы (северо-западная и северная части территории от Камер-Коллежского вала до нынешней границы города) — М.: Искусство — XXI век, 2004. — С. 144—146. Храм Всех Святых на Соколе, некрополь Багратионов, крест и плиты погибшим от красного террора Храмы России
Πανελλήνιο πρωτάθλημα στίβου ανδρών 1935

Το Πανελλήνιο πρωτάθλημα στίβου ανδρών 1935 διεξήχθη στην Αθήνα, στο Παναθηναϊκό Στάδιο από 28 ως 30 Ιουνίου 1935. Πρωταθλητής σύλλογος αναδείχθηκε ο Πειραϊκός Σύνδεσμος για δεύτερη φορά στην ιστορία του, μετά το μακρινό 1914 και κατέκτησε το έπαθλο του νικητή, το αγαλματίδιο "Θρίαμβος". Ίσχυσε το σύστημα βαθμολογίας 6-5-4-3-2-1 για τους έξι πρώτους νικητές κάθε αγωνίσματος. Στο πρωτάθλημα αυτό αναδείχθηκε για πρώτη φορά πανελληνιονίκης ο μετέπειτα γνωστός πολιτικός Γρηγόρης Λαμπράκης.

 Στους αγώνες μετείχαν κυρίως αθλητές από τους συλλόγους του κέντρου και ελάχιστοι από τις επαρχιακές πόλεις. Δήλωσαν συμμετοχή 264 αθλητές από 20 σωματεία. Τα αγωνίσματα έγιναν τις απογευματινές ώρες στο Παναθηναϊκό Στάδιο από Παρασκευή 28 ως Κυριακή 30 Ιουνίου, εκτός από τη σφυροβολία που διεξήχθη την Πέμπτη 27/6/1935 στο γυμναστήριο του Πανελληνίου Γ.Σ. Στους αγώνες συμπεριλήφθηκαν τα σπάνια αγωνίσματα της λιθοβολίας, ελληνικής δισκοβολίας και σκυταλοδρομιών 4Χ200μ και βαλκανικής (800Χ400Χ200Χ100μ). Το πρωτάθλημα μαραθωνίου δεν διεξήχθη αυτή τη χρονιά, διότι λίγες εβδομάδες νωρίτερα είχε διεξαχθεί ο Βαλκανικός μαραθώνιος στην κλασική διαδρομή με τη συμμετοχή ων καλυτέρων Ελλήνων δρομέων. Σε αυτόν ο Στέλιος Κυριακίδης τερμάτισε 2ος πίσω από τον Ρουμάνο Γκαλ με 3ώρ. 08΄. Δεύτερος Έλληνας και 5ος στη γενική κατάταξη ήταν ο Σάρρας και τρίτος Έλληνας ο Χρήστος Βαρτζάκης που τερμάτισε μετά την εξάδα. "Η ιστορία των Πανελληνίων Αγώνων", Αθλητική Ηχώ, 16/6/1949. "Η ιστορία των Πανελληνίων Αγώνων", Αθλητική Ηχώ, 18/6/1949. "Η ιστορία των Πανελληνίων Αγώνων", Αθλητική Ηχώ, 20/6/1949. "Η ιστορία των Πανελληνίων Αγώνων", Αθλητική Ηχώ, 23/6/1949. Ηρ. Αθανασόπουλος, "Μαραθώνιος & Μαραθώνας", Αθήνα 2010, σσ. 176. εφ. "Νεολόγος", 1 Ιουλίου 1935. εφ. "Αθλητική Φωνή", 28 Ιουνίου 1935, 1 Ιουλίου 1935 (Ψηφιακή Βιβλιοθήκη της Βουλής των Ελλήνων) εφ. "Αθλητική Ημέρα", 26/6/1935 κ.επ., ψηφ. σελ. 229 κ.επ. Αρχειοθετήθηκε 2020-06-11 στο Wayback Machine.
Eazy-E

Ο Έρικ Λιν Ράιτ (Eric Lynn Wright, 7 Σεπτεμβρίου 1964 - 26 Μαρτίου 1995) ήταν Αμερικανός ράπερ και ερμηνευτής. Ο Ράιτ γεννήθηκε από τον Ρίτσαρντ και την Κάθι Ράιτ το 1964, στο Κόμπτον της Καλιφόρνια. Ο πατέρας του δούλευε σε ταχυδρομείο, ενώ η μητέρα του σε σχολείο. Παράτησε για λίγο καιρό το σχολείο στο Λύκειο και πουλούσε ναρκωτικά. Ασχολήθηκε με την ραπ και χρησιμοποίησε το όνομα Eazy-E και έτσι άρχισε την καριέρα του. Έγινε μέλος της Κέλι Πάρκ Κόμπτον Καπ και αργότερα πήρε το απολυτήριο Λυκείου. Το 1995 παντρεύτηκε την Tomica Woods.

 Το 1987 μαζί με τον Τζέρι Χέλερ, άνοιξαν μία δισκογραφική εταιρία με το όνομα Ruthless Records. Με την Ruthless Records συνεργάστηκαν γνωστά πρόσωπα, όπως ο Ice Cube, ο Dr. Dre με τα οποία έκαναν μια ομάδα ράπερ, την N.W.A. Αργότερα, προστέθηκαν και οι DJ Yella, MC Ren & Arabian Prince. Ο πρώτος τους δίσκος ήταν το 1987 με τίτλο N.W.A. and the Posse, ενώ το 1988 έβγαλαν τον επόμενο δίσκο τους, με το όνομα Straight Outta Compton αναφέροντας τον τόπο τους. Ο Έρικ αποφάσισε να κάνει βγάλει ένα CD με δικά του τραγούδια, κάτι που το πραγματοποίησε. Το Eazy-Duz-It πουλήθηκε σε 50.000.000 κόσμο, με αποτέλεσμα να βγάλει άλλα δύο CD. Το We Want Eazy και το Eazy-Er Said Than Dunn. Ο τελευταίος δίσκος των N.W.A. ήταν το 1991 με τον τίτλο Niggaz4 Life αποχαιρετώντας το ευρύ τους κοινό. Επίσης, έκανε προσπάθεια να επανορθώσει για την κόντρα που είχε με τον Ice Cube και τον Dre, τους ανθρώπους με τους οποίους έγραψε την ιστορία του hip-hop στα τέλη του ''80. Είχε 7 παιδιά από 6 διαφορετικές μητέρες, ενώ διατηρεί ακόμα πολλούς οπαδούς και δεκάδες fun club. Στο βιντεοπαιχνίδι Grand Theft Auto: San Andreas πολύς κόσμος συνδέει την εμφάνιση του Eazy-E με τον χαρακτήρα του παιχνιδιού, Ryder. Στις 24 Φεβρουαρίου 1995, ο Eazy-E εισήχθη στο Ιατρικό Κέντρο Cedars-Sinai στο Los Angeles με έντονο βήχα. όπου και διαγνώστηκε με την νόσο του AIDS. Ανακοίνωσε την ασθένειά του με δημόσια δήλωσή του στις 16 Μαρτίου 1995. Κατά τη διάρκεια της εβδομάδας της 20ής Μαρτίου, έχοντας ήδη συμφιλιωθεί με τον Ice Cube, συνέταξε ένα τελευταίο μήνυμα προς τους θαυμαστές του. Στις 26 Μαρτίου 1995, ο Eazy-E πέθανε από πνευμονία που προκλήθηκε εξαιτίας του AIDS, ένα μήνα μετά τη διάγνωσή του. Κηδεύτηκε στις 7 Απριλίου 1995, στο Rose Hills Memorial Park στο Whittier της California. Πάνω από 3.000 άνθρωποι παρακολούθησαν την κηδεία του, συμπεριλαμβανομένων του Jerry Heller και του DJ Yella. Κηδεύτηκε σε χρυσό φέρετρο και ήταν ντυμένος με φανέλα, τζιν και καπέλο του Compton. Το τελευταίο του άλμπουμ, με τίτλο "Str8 off tha Streetz of Muthaphukkin Compton", κυκλοφόρησε δέκα μήνες μετά το θάνατό του, στις 30 Ιανουαρίου 1996. 1988: Eazy-Duz-It 1988: F Tha Police 1992: 5150: Home 4 tha Sick 1993: It's On () 187um Killa 1995: Str8 off tha Streetz of Muthaphukkin Compton 1995: Eternal E 2002: Impact of A Legend 2007: Featuring...Eazy-E 2010: Tri-Pack Πολυμέσα σχετικά με το θέμα Eazy-E στο Wikimedia Commons
Σάντσα του Αλένκερ

H Σάντσα, πορτογαλ. Sancha de Alenquer (1180 - 13 Μαρτίου 1229) από τον Πορτογαλικό Οίκο της Βουργουνδίας ήταν πριγκίπισσα της Πορτογαλίας και κυρία του Αλένκερ suo jure (ιδίω δικαιώματι).

 Ήταν η δεύτερη κόρη του Σάντσο Α΄ της Πορτογαλίας και της Ντούλσε του Οίκου της Βαρκελώνης, κόρης του Ραϋμόνδου-Βερεγγάριου Δ΄ κόμη της Βαρκελώνης. Γεννήθηκε στην Κοΐμπρα. Το 1229 ίδρυσε μονή στο Θέλας (Celas). Κατείχε το φέουδο του Αλένκερ. Απεβίωσε στη μονή αυτή και τάφηκε εκεί. Η σορός της μεταφέρθηκε στο αββαείο του Λορβάνιο από την αδελφή της Θηρεσία. Το 1705 αγιοποιήθηκε από τον πάπα Κλήμη ΙΑ΄ με τη βούλα του ollicitudo Pastoralis Offi μαζί με την αδελφή της Θηρεσία. Carvalho Correia, Francisco (2008). O Mosteiro de Santo Tirso, de 978 a 1588: A silhueta de uma entidade projectada no chao de uma história milenária (in Portuguese). Santiago de Compostela: Facultade de Xeografía e História. Universidade de Santiago de Compostela. ISBN 978-8498-8703-81. Rodrigues Oliveira, Ana (2010). Rainhas medievais de Portugal. Dezassete mulheres, duas dinastias, quatro séculos de História (in Portuguese). Lisbon: A esfera dos livros. ISBN 978-989-626-261-7. Sotto Mayor Pizarro, José Augusto (1997). Linhagens Medievais Portuguesas: Genealogias e Estratégias (1279-1325) (in Portuguese). Porto: Thesis, published by author.
Τιθορέα

Η Τιθορέα είναι χωριό του νομού Φθιώτιδας και ανήκει στο διευρυμένο Δήμο Αμφίκλειας - Ελάτειας. Είναι κτισμένη στις ανατολικές πλαγιές του Παρνασσού, σε υψόμετρο 440 μέτρων. Ο πληθυσμός της, σύμφωνα με την απογραφή του 2011, είναι 630 κάτοικοι. Η Τιθορέα γνωρίζει τουριστική ανάπτυξη τα τελευταία χρόνια λόγω της μικρής απόστασης που την χωρίζει από τα χειμερινά θέρετρα του Παρνασσού. Μέχρι το 1926 ονομαζόταν Βελίτσα οπότε μετονομάστηκε σε Τιθορέα, λόγω της αρχαίας φωκικής πόλης Τιθορέας, που βρισκόταν στην ίδια ακριβώς τοποθεσία. Τα ερείπια της αρχαίας Τιθορέας διακρίνονται ακόμα ανάμεσα στα σύγχρονα σπίτια του οικισμού, ενώ διασώζεται σε πολύ καλή κατάσταση το τείχος που περιέβαλλε την πόλη.

 Στις 31 Αυγούστου 1912 συστάθηκε η Κοινότητας Βελίτσης στον νομό Φθιώτιδος και Φωκίδος. Ο οικισμός Βελίτσα μετονομάστηκε σε Τιθορέα στις 16 Νοεμβρίου 1926 και με τη νέα ονομασία ορίστηκε έδρα της νεοσύστατης Κοινότητας Κάτω Τιθορέας. Το 1943 η εν λόγω κοινότητα αποσπάστηκε υπήχθη στον νομό Φθιώτιδας και το 1997 ο οικισμός Τιθορέα προσαρτήθηκε στον ομώνυμο δήμο, με την κοινότητα να καταργείται. ... 1983-1986 Νικόλαος Χρας 1987-1990 Ανάργυρος Γιαλούρης 1991-1998 Κωνσταντίνος ΚαλαντζήςΠηγή: ΕΕΤΑΑ Η αρχαία Τιθορέα ήταν φωκική πόλη, κτισμένη στις ανατολικές πλαγιές του Παρνασσού, στην ίδια θέση όπου ευρίσκεται σήμερα το ομώνυμο χωριό. Η αρχαία πόλη κτίστηκε μετά την καταστροφή των γειτονικών Φωκικών πόλεων από τον στρατό του Ξέρξη. Όπως αναφέρει ο Ηρόδοτος, οι κάτοικοι των κατεστραμμένων πόλεων που βρίσκονταν στις όχθες του Κηφισού κατέφυγαν στις πλαγιές του Παρνασσού στην περιοχή της Τιθορέας. Μετά την απομάκρυνση των Περσών οι Φωκείς οχύρωσαν την περιοχή της Τιθορέας η οποία από φρούριο σταδιακά εξελίχθηκε σε μία ακμάζουσα πόλη που αφομοίωσε τον πληθυσμό των παλαιότερων γειτονικών πόλεων -- του Νεώνα της Τριταίας και των παραποτάμιων. Στην μέγιστη ακμή της η Τιθορέα έφτασε τον τρίτο αιώνα π.Χ., οπότε και έκοψε δικό της νόμισμα. Δήμος Τιθορέας Γυμνάσιο Κάτω Τιθορέας, η ιστορία της Τιθορέας
Γέφυρα της Ελεύθερνας

Η γέφυρα της Ελεύθερνας είναι αρχαία ελληνική τοξωτή γέφυρα κοντά στην Αρχαία Ελεύθερνα, στην Κρήτη της Ελλάδας. Μια παρόμοια δεύτερη γέφυρα που στεκόταν σε μικρή απόσταση νότια της κατέρρευσε προς τα τέλη του 19ου αιώνα, με ελάχιστα ίχνη να έχουν απομείνει.

 Η καλοδιατηρημένη δομή έχει ένα ενιαίο άνοιγμα 3,95 μέτρων, το οποίο είναι αρκετά μεγάλο για ένα τόξο στηρίγματος. Το άνοιγμα κόβεται από τους άκονους ασβεστόλιθους σε σχήμα ισοσκελούς τριγώνου, το ύψος του οποίου είναι 1,84 μ.. Το συνολικό μήκος της γέφυρας είναι 9,35 μ. και το πλάτος της κυμαίνεται από 5,1 έως 5,2 μ., με τη δομή να συγκλίνει ελαφρά προς το κεντρικό της σημείο πάνω από την αψίδα (πλάτος 5.05 μ. εκεί). Το ύψος είναι μεταξύ 4 και 4,2 μ.. Η γέφυρα, η οποία χρησιμοποιείται ακόμη, περιγράφηκε για πρώτη φορά από τον Άγγλο Τόμας Έιμπελ Μπρίματζ Σπρατ στο Ταξίδια και τις Έρευνες στην Κρήτη, αφού είχε επισκεφθεί την τοποθεσία το 1853. Εκείνη την εποχή, μια άλλη αρχαία γέφυρα με τριγωνική αψίδα στεκόταν ακόμα μερικές εκατοντάδες μέτρα μακριά, αλλά, αν κρίνουμε από μεταγενέστερη αναφορά, καταστράφηκε κάποια άγνωστη στιγμή πριν από το 1893. Ενώ υπάρχει γενική συμφωνία ότι οι δύο γέφυρες της Ελεύθερνας χρονολογούνται στην προρωμαϊκή περίοδο, μια πιο ακριβής χρονολόγηση παρεμποδίζεται από την έλλειψη κατάλληλων ευρημάτων. Σύμφωνα με τον Νακάση, η σωζόμενη βόρεια γέφυρα χτίστηκε κάποια στιγμή κατά την ελληνιστική περίοδο, ενώ ο Ιταλός μελετητής Γκαλιάτσο χρονολογεί την κατασκευή με μεγαλύτερη ακρίβεια στα τέλη του 4ου ή στις αρχές του 3ου αιώνα π.Χ.. Για τη μικρότερη, τώρα καταρρέουσα νότια γέφυρα, ο Νακάσης υποστηρίζει επιφυλακτικά μια ύστερη κλασική χρονολογία. Briegleb, Jochen (1971), «Die vorrömischen Steinbrücken des Altertums», Technikgeschichte 38 (3): 255–260 (258) Γκαλιάτσο, Βιτόριο (1995), I ponti romani, 1, Τρεβίζο: Edizioni Canova, σελ. 37f, ISBN 88-85066-66-6 Νακάσης, Αθανάσιος (2000), «The Bridges of Ancient Eleutherna», The Annual of the British School at Athens 95: 353–365, doi:10.1017/s006824540000472x Μπούγια, Πολυξένη (1996), «Αρχαίες γέφυρες στην Ελλάδα και στην παράκτια Μικρά Ασία», Διατριβή, Πανεπιστήμιο της Πενσυλβάνια
Διοργανώσεις Ε.Π.Σ. Φωκίδας 2012–13

Το πρωτάθλημα της Α΄ Κατηγορίας Ε.Π.Σ. Φωκίδας της περιόδου 2012-13 διεξήχθη σε έναν όμιλο με τη συμμετοχή 11 ομάδων (υπήρχαν ρεπό) και την κλήρωση των αγώνων να έχει πραγματοποιηθεί τη Δευτέρα 3 Σεπτεμβρίου 2012. Το πρωτάθλημα της Α΄ κατηγορίας ξεκίνησε το σαββατοκύριακο 6 και 7 Οκτωβρίου 2012 . Το Σάββατο 23 Φεβρουαρίου του 2013 (19η ημέρα), ο Αστέρας Ιτέας κερδίζοντας με σκορ 6-1 τον Κρισσαίο Χρισσού εξασφάλισε τον τίτλο τρεις αγωνιστικές πριν τη λήξη της περιόδου. Πρωτάθλημα έγινε και στη Β΄ τοπική κατηγορία (επίσης ένας όμιλος, με 10 ομάδες) η οποία άρχισε στις 21/22 Οκτωβρίου, ενώ διοργανώθηκε και Κύπελλο, του οποίου η έναρξη προηγήθηκε εκείνης του πρωταθλήματος, αφού οι δυο πρώτες αγωνιστικές του έλαβαν χώρα στις 22-23 και 29-30 Σεπτεμβρίου, αντίστοιχα. Για πρώτη φορά στα χρονικά διοργανώθηκε και αγώνας σούπερ καπ, μεταξύ του πρωταθλητή της προηγούμενης περιόδου Ανδρούτσου Γραβιάς και του κυπελλούχου Αμφισσαϊκού, ο οποίος ανέδειξε νικητή τον πρώτο

 Ο πρώτος της κατάταξης λαμβάνει μέρος στο Ειδικό πρωτάθλημα της Ε.Π.Ο. για να διεκδικήσει την άνοδο στη διευρυμένη Γ΄Εθνική της περιόδου 2013-14. Οι δυο τελευταίοι της βαθμολογίας υποβιβάζονται στη Β΄ Κατηγορία. Η Γλυφάδα ξεκίνησε με -2 βαθμούς, λόγω τιμωρίας της από την προηγούμενη περίοδο. Ο Ανδρέας Κουρελής και ο Γιάννης Δελής (αμφότεροι παίκτες του πρωταθλητή Αστέρα Ιτέας) μοιράστηκαν τον τίτλο του πρώτου σκόρερ, έχοντας επιτύχει από 24 γκολ έκαστος. Τον τίτλο στη Β΄ κατηγορία κατέκτησαν οι Δωριείς, ενώ στη 2η θέση τερμάτισε ο Διαγόρας Πολυδρόσου, κερδίζοντας κι αυτός την άνοδο στην πρώτη τοπική κατηγορία για την επόμενη σεζόν. Τρίτος στη βαθμολογία ήταν ο Ολυμπιακός Κίρρας που προερχόταν από την ανώτερη κατηγορία, όπως και η 6η της τελικής κατάταξης Φωκίδα 2000. Οι υπόλοιπες συμμετοχές ήταν: Ακαδημία '94, Ηρακλής Μοναστηρακίου, Ελπίδες, Μυωνία Αγίας Ευθυμίας, Α.Ο. Σάλωνα και Α.Σ. Κουλοβάτα, ο οποίος αποσύρθηκε από το πρωτάθλημα. Νέοι Φωκικού-Α.Σ. Κουλοβάτα 9-0 (Τετάρτη, 26 Σεπτεμβρίου 2012) Κρισσαίος Χρισσού-Διαγόρας Πολυδρόσου 4-1 Δωριείς Μανάγουλης-Απόλλων Ευπαλίου 0-3 Α.Σ. Ανδρούτσος Γραβιάς-Οιάνθη Γαλαξειδίου 4-0 Α.Σ. Ησαΐας Δεσφίνας-Α.Σ.Τ.Ε. 5-1 Α.Σ. Αστέρας Ιτέας-Δωρικός Μαλαμάτων 7-1 Αετός Λιδορικίου-Αναγέννηση Βουνιχώρας 1-3 Α.Σ. Αμφισσαϊκός 2006-Ε.Σ. Γλυφάδα 1-2 Νέοι Φωκικού- Απόλλων Ευπαλίου 1-1 και 6-5 πέναλτι (Τετάρτη 23 Ιανουαρίου 2013) Κρισσαίος Χρισσού-Αναγέννηση Βουνιχώρας 5-1 Αστέρας Ιτέας-Ε.Σ. Γλυφάδα 2-0 Ησαΐας Δεσφίνας-Ανδρούτσος Γραβιάς 0-3 Αστέρας Ιτέας-Κρισσαίος Χρισσού 2-0 Νέοι Φωκικού-Ανδρούτσος Γραβιάς 0-5 Ενωσιακό Γήπεδο Άμφισσας, Τετάρτη 20 Μαΐου 2013: Ανδρούτσος Γραβιάς-Αστέρας Ιτέας 1-1 (Χριστοδούλου 77'-Κουρελής 50'), 3-1 παράταση (Χριστοδούλου 103', 105') Αθλητικό ιστολόγιο της Φωκίδας Αρχείο ΕΠΣ Φωκίδας, Άμφισσα Εφημερίδα "Εν Δελφοίς"
Κόλυμβος

Οι κόλυμβοι, γνωστοί και ως θαλασσοβούτια, κολύμπρια ή βουταναριές είναι ομάδα υδρόβιων πτηνών της τάξης των Κολυμβόμορφων, που απατώνται σε πολλά σημεία της Βόρειας Αμερικής και της βόρειας Ευρασίας.

 Η επιστημονική ονομασία του γένους, είναι λατινική και, στην κυριολεξία σημαίνει «γλάρος», gāvĭa, ae, f. (=λάρος), I a bird, perh. the seamew, Plin. 10, 32, 48, § 91; 10, 74, 95, § 204; App. M. 5, p. 171., αγνώστου λοιπής αιτιολογίας. Οφείλεται στον περίφημο Ρωμαίο φυσιοδίφη Πλίνιο τον Πρεσβύτερο. Τα πουλιά αυτά είναι επιδέξιοι βουτηχτές και κολυμπούν εύκολα στο νερό. Κολυμπούν χαμηλά, με κάπως βυθισμένο σώμα (σαν κορμοράνοι), αλλά πλέουν ψηλότερα όταν αναπαύονται ή καθαρίζονται. Στην ξηρά κινούνται με μεγάλη δυσκολία, επειδή τα πόδια τους είναι κοντά και αρκετά προς τα πίσω σε σχέση με τον κορμό. Έχουν μακρύ σώμα και λαιμό. Ψαρεύουν βουτώντας απαλά, συχνά παραμένουν βυθισμένα μέχρι ένα λεπτό ή και περισσότερο, καλύπτοντας μεγάλες αποστάσεις υποβρυχίως. Προτού βουτήξουν συχνά ελέγχουν αρκετή ώρα το βυθό από την επιφάνεια με το κεφάλι βυθισμένο. Αναπαράγονται κυρίως σε λίμνες, σε δάση ή στην τούνδρα, με σταθερή στάθμη νερού. Η φωλιά είναι ένα ρηχό βαθούλωμα κοντά στο νερό. Ξεχειμωνιάζουν στις ακτές και σε κλειστούς κόλπους, μερικές φορές σε μεγάλες αραιές συγκεντρώσεις, αλλά συνήθως τα βλέπουμε μοναχικά ή σε μικρές ομάδες. Μεταναστεύουν (Απρ.-Ιούν. και Σεπτ.-Νοέμβρ.) ταξιδεύοντας κυρίως πάνω από τη θάλασσα, μοναχικά ή σε αραιά κοπάδια, ποτέ σε πυκνούς σχηματισμούς. Όταν ο άνεμος είναι ασθενής ή ούριος, συχνά πετούν ψηλά σε ευρεία γραμμή, με συνεχή χτυπήματα των μακριών στενών φτερούγων. Κηλιδοβούτι, Gavia stellata Λαμπροβούτι, Gavia arctica Λαμπροβούτι του Ειρηνικού, Gavia pacifica (πιθανόν στο G. arctica) Παγοβούτι, Gavia immer Κιτρινόραμφο παγοβούτι, Gavia adamsii Εγκυκλοπαίδεια Δομή, τόμος 8, σελ. 345 Killian Mullarney, Lars Svensson, Dan Zetterström, Peter J. Grant, Τα Πουλιά της Ελλάδας Της Κύπρου και της Ευρώπης, ΕΟΕ, 2015 (2η Έκδοση)
Αμυγδαλεώνας

Ο Αμυγδαλεώνας είναι κωμόπολη και έδρα ομώνυμης τοπικής κοινότητας του δήμου Καβάλας, της Περιφερειακής Ενότητας Καβάλας. Βρίσκεται σε απόσταση 7 χλμ. βορειοδυτικά της πόλης της Καβάλας. Η κωμόπολη, μέσω του οικισμού Σταυρού, ο οποίος δημιουργήθηκε από κατοίκους του πρώην οικισμού Κόκκαλα, αποτελεί συγκοινωνιακό κόμβο και προάστιο της πόλης της Καβάλας. Βρίσκεται πάνω στο ορεινό πέρασμα από τα τενάγη των Φιλίππων προς την Καβάλα, ανάμεσα στα όρη Σύμβολο και Καστανιές. Στην κωμόπολη λειτουργεί δημοτικό σχολείο και γυμνάσιο, ενώ στα βορειοδυτικά του βρίσκεται το αεροδρόμιο γενικής αεροπορίας Καβάλα - Αμυγδαλεώνας "Λυδία" της Egnatia Aviation. Δυτικά της κωμόπολης βρίσκεται το δάσος του Αμυγδαλεώνα, ένα από τα 19 αισθητικά δάση της Ελλάδας. Η τοπική κοινότητα Αμυγδαλεώνα είναι χαρακτηρισμένη ως αστικός ημιορεινός οικισμός, με έκταση 15,213 χμ² (2011).

 Επί Τουρκοκρατίας ονομάζονταν Μαδεμλί ή Μπαντέμ Τσιφλίκι και κατοικούνταν κυρίως από μουσουλμάνους. Τη νύχτα της 5ης προς 6η Ιουλίου 1917, ελαβε χώρα μεταξύ των οικισμών Δάτο και Αμυγδαλεώνας των Φιλίππων, το μαρτύριο του Εθνομάρτυρα Μητροπολίτη Ελευθερουπόλεως Γερμανού Σακελλαρίδη, ο οποίος κατακρεουργήθηκε και απαγχονίστηκε από τον βουλγαρικό κατοχικό στρατό.Μετά τη συνθήκη της Λωζάνης οι μουσουλμάνοι κάτοικοι προσέφυγαν στην Τουρκία και στον Αμυγδαλεώνα εγκαταστάθηκαν Έλληνες πρόσφυγες από την Καππαδοκία και τον Πόντο. Ο Αμυγδαλεώνας διαθέτει χώρους άθλησης, όπως το Κλειστό Γυμναστήριο και το Δημοτικό Γήπεδο, στους οποίους, εκτός από αθλητικά γεγονότα, πραγματοποιούνται και άλλες δράσεις. Το ποδοσφαιρικό σωματείου της περιοχής, Γ.Π.Σ. Δόξα Αμυγδαλεώνα, ιδρύθηκε το 1947. Την περίοδο 1998–99, το ανδρικό τμήμα κατέκτησε το πρωτάθλημα της Α' Κατηγορίας ΕΠΣ Καβάλας και μετά από αγώνες μπαράζ με την Ηρακλειά Σερρών και Κουδούνια Δράμας την άνοδο της στην Δ' Εθνική Κατηγορία.Το 2012 ιδρύθηκε το σωματείο των βετεράνων ποδοσφαιριστών της Δόξας Αμυγδαλεώνα, το οποίο από την ίδρυσή του, μέχρι σήμερα συνεχίζει να δίνει φιλικούς και φιλανθρωπικούς αγώνες με ομάδες βετεράνων σε όλη την Ελλάδα αλλά και στο εξωτερικό,προάγοντας το ''ευ αγωνίζεσθαι'' και την κοινωνική αλληλεγγύη. Υπάρχει επίσης ο Α.Ο. Αμυγδαλεώνα (Σάρισα) που ιδρύθηκε το 1983 και δραστηριοποιείται στο άθλημα της πετοσφαίρισης. Τα τμήματα του συλλόγου μετέχουν στα πρωταθλήματα της ΕΣΠ Θράκης - Ανατολικής Μακεδονίας. Εγκυκλοπαίδεια Πάπυρος Λαρούς Μπριτάνικα, 1981, 2006 (ΠΛΜ) Εγκυκλοπαίδεια Πάπυρος Λαρούς, 1963 (ΠΛ)
Εσωκομματικές εκλογές Νέας Δημοκρατίας 1993

Οι εσωκομματικές εκλογές της Νέας Δημοκρατίας του 1993 πραγματοποιήθηκαν στις 3 Νοεμβρίου 1993. Οι εκλογές έγιναν μέσα στην κοινοβουλευτική ομάδα του κόμματος έπειτα από την ήττα του Κωνσταντίνου Μητσοτάκη στις εκλογές του ίδιου έτους. Οι υποψήφιοι ήταν δύο, ο Μιλτιάδης Έβερτ και ο Ιωάννης Βαρβιτσιώτης. Ο πρώτος έλαβε 141 ψήφους, ενώ ο δεύτερος 37, ενώ 4 εκλέκτορες ψήφισαν λευκό ή άκυρο και ένας απουσίασε.

 Στις βουλευτικές εκλογές του Ιουνίου και του Νοεμβρίου του 1989, η Νέα Δημοκρατία, με πρόεδρο τον Κωνσταντίνο Μητσοτάκη, παρά το γεγονός ότι συγκέντρωσε μεγάλα ποσοστά, της τάξεως του 44,3% και 46,2% αντίστοιχα, λόγω του εκλογικού νόμου δεν κατάφερε να σχηματίσει αυτοδύναμη Κυβέρνηση, με αποτέλεσμα τον σχηματισμό της Κυβέρνησης Συνεργασίας με τον Συνασπισμό στην πρώτη περίπτωση, και της Οικουμενικής Κυβέρνησης στην δεύτερη. Παρόλα αυτά, στις βουλευτικές εκλογές του 1990, επιτυγχάνοντας το δεύτερο μεγαλύτερο ποσοστό της ιστορίας (46,9%), το κόμμα λόγω της ιδιομορφίας του εκλογικού νόμου, έλαβε μόλις 150 έδρες στην Βουλή. Ύστερα από συμφωνία μεταξύ του Κωνσταντίνου Μητσοτάκη και του Κωστή Σταφανόπουλου, ο μοναδικός βουλευτής της Δημοκρατικής Ανανέωσης, Θεόδωρος Κατσίκης στήριξε τη δημιουργία μονοκομματικής κυβέρνησης, κι έτσι σχηματίστηκε μια αυτοδύναμη αλλά ασταθή Κυβέρνηση υπό τον Κωνσταντίνο Μητσοτάκη.Τρία, περίπου, χρόνια από την ανάληψη της εξουσίας, τον Απρίλιο του 1992, ο Αντώνης Σαμαράς αποπέμφθηκε από υπουργός Εξωτερικών λόγω διαφωνιών με τον Πρωθυπουργό. Τον Οκτώβριο του ίδιου έτους, παραιτήθηκε από βουλευτής και μαζί με κάποιους βουλευτές, από την Κοινοβουλευτική Ομάδα της Νέα Δημοκρατίας, ίδρυσε την Πολιτική Άνοιξη, με αποτέλεσμα η Κυβέρνηση του Κωνσταντίνου Μητσοτάκη να χάσει τη δεδηλωμένη εμπιστοσύνη της Βουλής. Στις πρόωρες εκλογές που προκηρύχθηκαν για τις 10 Οκτωβρίου, η κεντροδεξιά παράταξη ηττήθηκε με ποσοστό 39,3% και επανήλθε στη θέση της Αξιωματικής Αντιπολίτευσης. Αμέσως μετά ο Μητσοτάκης παραιτήθηκε από πρόεδρος του κόμματος. Τον Απρίλιο του 1994, πραγματοποιήθηκε το 3ο Συνέδριο της Νέας Δημοκρατίας στην Χαλκιδική με συμμετοχή 1.300 συνέδρων, όπου εγκρίθηκε το νέο καταστατικό του κόμματος, το νέο πλαίσιο του κυβερνητικού προγράμματος και επιβεβαιώθηκαν οι ιδεολογικές αρχές του κόμματος. Στις ευρωεκλογές του ίδιου έτους, το κόμμα βγήκε δεύτερο με ποσοστό 32,63% και 9 από τις 25 έδρες, ενώ στις δημοτικές και νομαρχιακές του ίδιου έτους κέρδισε τους δύο από τους τρεις μεγάλους δήμους, την Αθήνα και την Θεσσαλονίκη, εκλέγοντας ταυτόχρονα και δώδεκα νομάρχες. Το 1996, προκηρύχθηκαν πρόωρες εκλογές για τις 22 Σεπτεμβρίου 1996, όπου η Νέα Δημοκρατία αναδείχθηκε δεύτερη, συγκεντρώνοντας 38,12% και 108 έδρες. Αυτό οδήγησε τον Μιλτιάδη Έβερτ σε παραίτηση και την κίνηση διαδικασίας για εκλογή νέου προέδρου, όπου ο Έβερτ υπερίσχυσε του Γιώργου Σουφλιά με ψήφους 103, έναντι 84, και επανεξελέγη στην ηγεσία του κόμματος. Τον Μάρτιο του 1997, διεξήχθη το 4ο Συνέδριο της Νέας Δημοκρατίας στην Αθήνα, με θέμα την ψήφιση νέου καταστατικού και προγράμματος, καθώς και την εκλογή προέδρου από διευρυμένο εκλεκτορικό σώμα.
Socket AM2

Η υποδοχή Socket AM2 είναι μια προδιαγραφή που συμπεριλαμβάνει τις μηχανικές και ηλεκτρικές ιδιότητες της πρίζας που χρησιμοποιείται για τους μικροεπεξεργαστές σταθερών υπολογιστών γραφείου της κατασκευαστικής εταιρείας AMD. Eίναι ο άμεσος διάδοχος της υποδοχής 939 και της υποδοχής 754 και χρησιμοποιείται από τον Μάιο του 2006.

 Η υποδοχή αυτή δεν συμβαδίζει με την υποδοχή 939, τόσο ως προς τους επεξεργαστές, όσο και ως προς τις μητρικές κάρτες, παρόλο που και στις δυο υποδοχές, το πλήθος των επαφών είναι το ίδιο, το οποίο είναι 940. Η μνήμη που χρησιμοποιεί είναι τύπου DDR2, η οποία μπορεί να μεταφέρει περισσότερα στοιχεία ανά κύκλο, αλλά καθυστερεί περισσότερο, ενώ καταναλώνει λιγότερο ρεύμα σε σύγκριση με τη μνήμη του τύπου DDR, την οποία χρησιμοποιεί η προηγούμενη υποδοχή 939.Οι πρώτοι επεξεργαστές που υποστήριξαν την υποδοχή AM2 ήταν οι Orleans (Athlon 64), Manila (Sempron), και ο διπυρηνικός Windsor (Athlon 64 X2 και Athlon 64 FX), ενώ θα υποστηρίξει και τον μελλοντικό επεξεργαστή της AMD, τον Phenom. Υπάρχουν επίσης επεξεργαστές Opteron διαθέσιμοι για την υποδοχή AM2.Η υποδοχή AM2 αποτελεί μέλος της νέας γενεάς σύγχρονων υποδοχών για επεξεργαστές από την AMD, μαζί με την υποδοχή F για κεντρικούς υπολογιστές, την υποδοχή AM3 για σταθερούς υπολογιστές γραφείου και την υποδοχή S1 για κινητούς υπολογιστές λάπτοπ. NForce 500 NForce 600 Xpress 3200 AMD FAQ Athlon64 socket AM2 AMD's Socket AM2 – The Next K8 (Short-Media) AM2 launch article (AnandTech) AMD Reinvents itself (Tom's Hardware Guide)
Καρλ Γκέντσκεν

Ο Καρλ Άουγκουστ Γκέντσκεν (8 Ιουνίου 1885, Πριτζ, Σλέσβιχ-Χολστάιν, Πρωσία - 10 Οκτωβρίου 1957, Αμβούργο, Γερμανία) ήταν Ναζί ιατρός, που πραγματοποίησε ανθρώπινα πειράματα σε κρατούμενους πολλών στρατοπέδων συγκέντρωσης . Ήταν Γκρουπενφύρερ των Waffen-SS και επικεφαλής του Ιατρικού Γραφείου. Δικάστηκε ως εγκληματίας πολέμου στη Δίκη των Ιατρών στη Νυρεμβέργη.

 Ο Γκέντσκεν είχε ενταχθεί στο Ναζιστικό Κόμμα στις 7 Ιουλίου 1926 (μέλος Νο. 39.913). Εντάχθηκε στα Ες-Ες στις 5 Νοεμβρίου 1933 (αρ. 207.954). Το 1934 επανενεργοποιήθηκε ως έφεδρος αξιωματικός στη Ναυτική Ιατρική Υπηρεσία. Μετά από αυτό, μετατέθηκε στο Κεντρικό Γραφείο Επιχειρήσεων των SS και στη συνέχεια προήχθη από βοηθός ιατρικός διευθυντής σε ιατρικό επιθεωρητή του Νοσοκομείου SS στο Βερολίνο και διορίστηκε Αρχηγός του Ιατρικού Γραφείου των Waffen-SS το 1942. Ανήλθε στη θέση του υποστρατήγου των Waffen-SS. Ο Γκέντσκεν συμμετείχε σε μια σειρά ανθρώπινων πειραμάτων, που πραγματοποιήθηκαν σε κρατουμένους πολλών στρατοπέδων συγκέντρωσης. Κατηγορήθηκε και καταδικάστηκε για συμμετοχή στα πειράματα τύφου, που διεξήχθησαν από τον Δεκέμβριο του 1941 ως τον Φεβρουάριο του 1945, τα οποία διεξήχθησαν προς όφελος των γερμανικών ενόπλων δυνάμεων, για να ελέγξουν την αποτελεσματικότητα των εμβολίων κατά του τύφου, της ευλογιάς, της χολέρας και άλλων ασθενειών. Τα πειράματα διεξήχθησαν στο στρατόπεδο συγκέντρωσης Μπούχενβαλντ και στο Νατζβάιλερ. Ο Γκέντσκεν κατηγορήθηκε επίσης για συμμετοχή σε πειράματα σουλφανιλαμίδης, πειράματα δηλητηριάσεων και εμπρηστικά πειράματα με βόμβες, αλλά δεν καταδικάστηκε για αυτά. Ο Γκέντσκεν κρίθηκε ένοχος για εγκλήματα πολέμου, εγκλήματα κατά της ανθρωπότητας και συμμετοχή σε παράνομη οργάνωση από το Αμερικανικό Στρατιωτικό Δικαστήριο Αρ. Ι. Καταδικάστηκε τον Αύγουστο του 1947 σε ισόβια κάθειρξη από το δικαστήριο. Η ποινή του αργότερα μειώθηκε σε 20 χρόνια και αφέθηκε ελεύθερος τον Απρίλιο του 1954. McHaney, James M.· Alexander G. Hardy· Arnost Horlick-Hochwald· Esther Jane Johnson (16 Ιουνίου 1947). «Closing Brief for the United States of America Against Karl Genzken». Harvard Law School Library. Αρχειοθετήθηκε από το πρωτότυπο στις 9 Ιουνίου 2007. Ανακτήθηκε στις 18 Δεκεμβρίου 2007. Αρχεία της OCLC για το 20070228
Κύκλος του Ρίμαν

Στη θεωρία του μετρικού χώρου και τη γεωμετρία του Ρίμαν, ο κύκλος του Ρίμαν είναι ένας μεγάλος κύκλος εξοπλισμένος με την ορθοδρομία του μεγάλου κύκλου. Είναι ο κύκλος εξοπλισμένος με την εγγενή της μετρικής του Ρίμαν μιας συμπαγούς μονοδιάστατης πολλαπλής συνολικού μήκους 2π, ή την εξωτερική μέτρηση που λαμβάνεται με περιορισμό της εσωτερικής μετρικής στη σφαίρα, σε αντίθεση με την εξωτερική μετρική που λαμβάνεται με περιορισμό της Ευκλείδειας μετρικής στον μοναδιαίο κύκλο στο επίπεδο. Έτσι, η απόσταση μεταξύ ενός ζεύγους σημείων ορίζεται ως το μήκος του μικρότερου από τα δύο τόξα στα οποία ο κύκλος χωρίζεται από αυτά τα δύο σημεία.

 Η διάμετρος του κύκλου του Ρίμαν είναι π, σε αντίθεση με τη συνήθη τιμή 2 για την Ευκλείδεια διάμετρο του μοναδιαίου κύκλου. Η συμπερίληψη του κύκλου του Ρίμαν ως ισημερινού (ή οποιουδήποτε μεγάλου κύκλου) της 2-σφαίρας σταθερής καμπυλότητας του Γκάους +1, είναι μια ισομετρική ενσωμάτωση με την έννοια των μετρικών χώρων (δεν υπάρχει ισομετρική εμπλοκή του κύκλου του Ρίμαν στο χώρο του Χίλμπερτ με αυτή την έννοια). Ένα μακροχρόνιο ανοιχτό πρόβλημα, που θέτει ο Μιχαήλ Γκρόμοφ, αφορά τον υπολογισμό του εμβαδού του κύκλου του Ρίμαν. Το εμβαδόν υποτίθεται ότι είναι 2π, μια τιμή που επιτυγχάνεται από το ημισφαίριο της σταθερής καμπυλότητας του Γκάους +1. Gromov, M .: "Filling Riemannian multipolds", Journal of Differential Geometry 18 (1983), 1 – 147.
Γιάννης Κυριαζής

Ο Γιάννης Κυριαζής είναι παλαίμαχος Έλληνας ποδοσφαιριστής που αγωνίστηκε τις δεκαετίες ’60 και ’70 ως αμυντικός και αμυντικός μέσος. Είχε πάνω από 200 συμμετοχές στην Α΄ Εθνική κυρίως με τoν Πανιώνιο και υπήρξε διεθνής με τις εθνικές Ελπίδων και Ενόπλων. Είχε επίσης περισσότερες από 80 συμετοχές και στη Β΄ Εθνική.

 Ο Γιάννης Κυριαζής γεννήθηκε στην Καλλιθέα και ξεκίνησε την ποδοσφαιρική του καριέρα στον Ηρακλή Καλλιθέας. Αγωνιζόταν στο κέντρο της άμυνας αλλά και ως αμυντικό χαφ. Το 1966 εντάχθηκε στο δυναμικό του Πανιωνίου, στον οποίο αγωνίστηκε επί έξι σεζόν. Ήταν μέλος της σπουδαίας ομάδας του Πανιωνίου που έφτασε ως τον τελικό του Κυπέλλου Ελλάδος το 1967, έπαιξε στο Κύπελλο Διεθνών Εκθέσεων το 1969 και τερμάτισε στη δεύτερη θέση του πρωταθλήματος Α΄ Εθνικής το 1970-71 πίσω από την ΑΕΚ και μπροστά από τον ΠΑΟ, φιναλίστ τότε του Κυπέλλου Πρωταθλητριών. Το ίδιο έτος κατέκτησε με το σύλλογό του το Βαλκανικό Κύπελλο και την επόμενη σεζόν 1971-72 αγωνίστηκε στο Κύπελλο ΟΥΕΦΑ. Το 1972 πήγε στην Καλαμάτα με την οποία υποβιβάστηκε και αγωνίστηκε στη Β΄ Εθνική την επόμενη σεζόν, όπου πήρε τον τίτλο και την άνοδο. Το 1974 μεταγράφηκε στο Αιγάλεω, με τη φανέλα του οποίου αγωνίστηκε για μια χρονιά και για τελευταία φορά στο πρωτάθλημα της Α΄ Εθνικής. Το 1975 μεταγράφηκε στην Προοδευτική, με τη φανέλα της οποίας αγωνίστηκε για δυο χρονιές στην Β΄ Εθνική και το 1977 μεταγράφηκε στον Γ.Σ. Καλλιθέα, όπου αγωνίστηκε για μια χρονιά στην Β΄ Εθνική, προτού τερματίσει την ποδοσφαιρική του σταδιοδρομία. Ποδοσφαιριστής υπήρξε και ο αδερφός του Στέφανος, ο οποίος αγωνιζόταν στη θέση του τερματοφύλακα. Το 1968 ήταν μέλος της πρώτης Εθνικής ομάδας Ελπίδων που συγκροτήθηκε με παίκτες, τότε, ως 23 ετών, η οποία μετείχε στο Βαλκανικό κύπελλο στη Θεσσαλονίκη. Αγωνίστηκε σε δύο ματς: στις 4 Σεπτεμβρίου, στο εναρκτήριο ματς με την Τουρκία (σκορ 0-0) και στον δεύτερο αγώνα με τη Ρουμανία (σκορ 2-3). Έπαιξε άλλη μια φορά με την εθνική ελπίδων, στις 28 Μαΐου 1969, σε φιλικό αγώνα εκτός έδρας επί του Ισραήλ (σκορ: 1-3). Το ίδιο έτος κατέκτησε το Παγκόσμιο Κύπελλο Ποδοσφαίρου Ενόπλων 1968 με την εθνική ενόπλων. Με την εθνική ενόπλων αγωνίστηκε και το 1972 στην προκριματική φάση για το Παγκόσμιο Κύπελλο Ποδοσφαίρου Ενόπλων 1972 αλλά δεν κλήθηκε στην τελική φάση. *Οι δύο συμμετοχές του αφορούν τους αγώνες με Βουλγαρία (2-3) και Γιουγκοσλαβία (2-1) σε τουρνουά στη Σόφια τον Αύγουστο του 1965. Δεν γνωστές άλλες συμμετοχές. **Οι τρεις συμμετοχές αφορούν μόνο το 1968. Δεν γνωστές ακριβώς οι συμμετοχές του στη διοργάνωση του 1972. Παγκόσμιο Κύπελλο Ποδοσφαίρου Ενόπλων 1968 (1): 1968 Βαλκανικό Κύπελλο (1): 1971. Φιναλίστ Κυπέλλου Ελλάδος: 1967. 2η θέση Α΄ Εθνικής: 1970-71. Πρωτάθλημα Β΄ Εθνικής: 1974 Αρχείο RSSSF Αρχείο της εφ. "Αθλητική Ηχώ"